PACE เลื่อนแจงมูลค่ายุติธรรม “โครงการมหานคร” รอบ 3 เป็นวันที่ 9 ก.พ.61
PACE ขอเลื่อนแจงมูลค่ายุติธรรม “โครงการมหานคร” ครั้งที่ 3 เป็นวันที่ 9 ก.พ.61 จากเดิมครบกำหนด 31 ม.ค. 61
31 ม.ค. 2561

สืบเนื่องจากกรณีที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ชี้แจงความสมเหตุสมผลและเปิดเผยสมมติฐานเกี่ยวกับมูลค่ายุติธรรมของเงินลงทุน และผลการวิเคราะห์ความอ่อนไหว(sensitivity analysis) ของเงินลงทุนในบริษัท เพซ โปรเจ็ค วัน จำกัด (เพซวัน) และ บริษัท เพซ โปรเจ็ค ทรี จำกัด (เพซทรี)
รวมทั้งให้เปิดเผยข้อมูลดังกล่าวผ่านระบบสารสนเทศของตลาดหลักทรัพย์ฯ ภายในวันที่ 30 พฤศจิกายน 2560  และต่อมา ก.ล.ต. ได้ขยายระยะเวลาให้เป็นภายในวันที่ 15 มกราคม 2561 และก่อนหน้านี้ PACE ได้ขอขยายเวลาในการนำส่งข้อมูลครั้งที่ 2 เป็นวันที่ 31 มกราคม 2561 ซึ่งสิ้นสุดในวันนี้
ล่าสุด PACE ยังไม่สามารถนำส่งคำชี้แจงและเปิดเผยข้อมูลดังกล่าวภายในระยะเวลาที่ขยายให้ได้ เนื่องจากขณะนี้บริษัทและผู้ตรวจสอบบัญชีกำลังอยู่ระหว่างกระบวนการสอบทานรายงานการประเมินมูลค่ายุติธรรมฉบับร่าง หลังจากที่ปรึกษาทางการเงินได้ส่งมอบให้แก่บริษัทแล้วก่อนหน้านี้
โดยกระบวนการสอบทานดังกล่าวประกอบด้วยการพิจาณาความถูกต้องของแหล่งที่มาของข้อมูล ความสมเหตุสมผลของสมมติฐาน และ ความถูกต้องครบถ้วนของข้อมูลและเงื่อนไขการลงทุน ทั้งนี้เพื่อให้เกิดความรอบคอบจากการพิจารณาที่รอบด้านโดยบุคคลและหน่วยงานที่เกี่ยวข้อง บริษัทคาดว่าจะได้รับรายงานการประเมินมูลค่ายุติธรรมฉบับบสมบูรณ์ภายในวันที่ 2 กุมภาพันธ์ 2561 
ทั้งนี้ หากมีการเปลี่ยนแปลงของมูลค่ายุติธรรมดังกล่าว บริษัทจะนำผลกระทบมาแก้ไขในงบการเงิน ซึ่งขั้นตอนนี้จะใช้เวลาประมาณหนึ่งสัปดาห์ ดังนั้นบริษัทมีความจำเป็นต้องขอเลื่อนกำหนดส่งคำชี้แจงพร้อมงบการเงินฉบับแก้ไขต่อสำนักงาน ก.ล.ต. เป็นภายในวันที่ 9 กุมภาพันธ์ 2561